**SLIK HAR VI DET SAMMEN**

**NFIFs spilleregler**

Når vi representerer Norge og deltar på samlinger i regi av Norges Friidrettsforbund, er det dette som gjelder for utøvere, trenere, ledere og øvrig støtteapparat:

**Slik har vi det sammen:**

* Vi er på lag sammen selv om vi konkurrerer hver for oss. Vi støtter våre lagkamerater på og utenfor banen.
* Vi har en positiv innstilling og snakker til og ikke om.
* Vi holder avtaler og er lojale til beslutninger tatt i fellesskap.
* Vi viser folkeskikk og det er ro i leiren senest kl. 23:00.

**Dette er oss:**

* Vi tar aktivt avstand fra doping og narkotika.
* Vi drikker ikke alkohol når vi deltar på juniormesterskap (U18 eller U20) og/eller er på samling der det er mindreårige (under 18 år) til stede.
* Ved deltakelse i seniormesterskap, inkludert U23-mesterskap og på samlinger i regi av friidrettsforbundet, skal en vise måtehold med alkohol. Vi er en prestasjonsgruppe, er opptatt av å være gode rollemodeller og har en adferd som gjenspeiler det.
* Vi er profesjonelle når vi følger opp media og passer på å profilere sponsorene slik det kreves.

**Konsekvenser ved brudd:**

1. Ved første gangs overtredelse blir utøver/annen innkalt til møte og får deretter en skriftlig advarsel, med mindre forholdet kvalifiserer til andre sanksjoner.
2. Ved andre gangs overtredelse, eller ved en særlig alvorlig hendelse, blir utøver/annen utestengt fra landslaget og hjemsendt fra samling/konkurranse/mesterskap.
3. Økonomiske konsekvenser
   1. På bakgrunn av overtredelse, vurderes
      1. Stopp/reduksjon i evt. økonomisk støtte
      2. Krav om erstatning

**Samarbeidsutvalg for sanksjoner/konsekvenser:**

Utvalget består av følgende:

* Toppidrettssjef
* Utviklingsansvarlig
* Idrettslig ansvarlig i styret eller generalsekretær
* Trener

Toppidrettssjef og Utviklingsansvarlig NFIF 22.9.2016